Forskrift om lokale forbudssoner for bruk av fyrverkeri, Longyearbyen lokalstyre, Svalbard.
Hjemmel: Fastsatt av Longyearbyen lokalstyret med hjemmel i Forskrift om brannvern for Svalbard av 20 august 1993 § 3-1 alminnelig aktsomhet, og § 3-3 fyrverkerisaker m.v.

Kapitteloversikt:
Hoveddel
Vedlegg: Kart over forbudssoner.

§ 1. Formål
Formålet med forskriften er å verne om liv, helse, miljø og materielle verdier ved å redusere faren for brann, ulykker og uhell som følger av avfyring av fyrverkeri.

§ 2. Virkeområde
Denne forskriften gjelder avfyring av fyrverkeri innenfor Longyearbyen lokalstyre sin arealplandel.

§ 3. Definisjoner
I denne forskriften skal følgende uttrykk forstås slik:
Fyrverkeri: Luftbomber og lignende med lys- og/eller knalleffekter brukt til fest, underholdning og/eller dekorasjon. Fyrverkeri inndeles i følgende klasser etter risikonivå:
a. Klasse I, A: Kruttlapper, knall Bon-Bon etc.
b. Klasse I, B: Bordbomber, Party-Poppers, Stjerneskudd etc.
c. Klasse II: Markfyrverkeri samt mindre romerske lys, soler og annet fyrverkeri med begrenset fareområde.
d. Klasse III: Raketter, luftbomber, ildbeger og større romerske lys, bombebatterier etc.
e. Klasse IV: Profesjonelt display-fyrverkeri.

§ 4. Forbud
Det er forbudt å avfyre fyrverkeri i klasse II og klasse III innenfor forbudssonen. Se vedlagt kart.
Forbudssonene er fastsatt ut fra risiko- og sårbarhetsvurderinger i forhold til antennelse av trehusmiljø, kulturmiljø og fare for områdebranner.

§ 5. Dispensasjon
Longyearbyen lokalstyre kan ved særlige anledninger gi tillatelse til oppskyting av fyrverkeri i forbudssonen etter skriftlig søknad. Det er et krav at oppskyting av fyrverkeri utføres av personer med kompetansebevis fra det organ DSB utser til å tildele slike. Myndighet til å avgjøre søknader om tillatelse etter denne bestemmelsen er delegert Brannsjefen.

§ 6. Straff
Overtredelse av forskriften samt overtredelse av vedtak truffet i medhold av denne kan medføre straffeansvar, jf. Forskrift om brannvern for Svalbard § 1-7.

§ 7. Forvaltningsorgan
Politiet har myndighet til å håndheve forbudsbestemmelsen i § 4.

§ 8. Klage og klageinstans
Vedtak truffet i medhold av denne forskriften kan påklages til særskilt klagenemnd oppnevnt av lokalstyret, jf. Forvaltningsloven § 28 annet ledd.

§ 9. Ikrafttredelse
Denne forskriften trer i kraft ved kunngjøring.

